ROZHODNUTIE KOMISIE
z 5. mája 2006,
ktorým sa ustanovuje výnimka z nariadenia (ES) č. 2848/98, pokiaľ ide o predĺženie lehoty na dodávku surového tabaku v Grécku v súvislosti s úrodou za rok 2005
[oznámené pod číslom K(2006) 1784]
(Iba grécky text je autentický)
(2006/331/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2075/92 z 30. júna 1992 o spoločnej organizácii trhu so surovým tabakom (1), a najmä na jeho článok 7,
keďže:
(1)
V článku 16 nariadenia Komisie (ES) č. 2848/98 z 22. decembra 1998, stanovujúceho podrobné pravidlá pre uplatňovanie nariadenia Rady (EHS) č. 2075/92 o prémiovej schéme, pestovateľských kvótach a špecifickej pomoci, ktorá sa udeľuje skupinám pestovateľov v sektore nespracovaného tabaku (2) sa ustanovujú lehoty, v ktorých musia pestovatelia dodať surový tabak spracovateľským podnikom. Napriek tomu, že s účinnosťou od 1. januára 2006 bolo nariadenie (ES) č. 2848/98 zrušené nariadením Komisie (ES) č. 1973/2004 z 29. októbra 2004, ustanovujúcim podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín (3), uplatňuje sa naďalej v súvislosti s úrodou za rok 2005 v zmysle článku 172 ods. 3c nariadenia (ES) č. 1973/2004.
(2)
Vzhľadom na zvlášť nepriaznivé klimatické podmienky v Grécku, najmä úhrn zrážok vysoko presahujúci sezónny priemer a výrazne nižšie teploty, sa balenie a dodávky tabaku veľmi oneskorili.
(3)
Lehoty na dodávku tabaku podnikom prvého spracovania v Grécku by sa preto mali predĺžiť.
(4)
Opatrenia stanovené v tomto rozhodnutí sú v súlade so stanoviskom Riadiaceho výboru pre tabak,
PRIJALA TOTO ROZHODNUTIE:
Článok 1
Odchylne od článku 16 nariadenia (ES) č. 2848/98 sa lehoty stanovené v uvedenom článku uvedeného nariadenia predlžujú o tridsať dní v súvislosti s úrodou v Grécku za rok 2005.
Článok 2
Toto rozhodnutie je určené Helénskej republike.
V Bruseli 5. mája 2006